b'\n_START_ARTICLE_\nComuna M\xc4\x83gura, Buz\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 pe malul drept al r\xc3\xa2ului Buz\xc4\x83u, extinz\xc3\xa2ndu-se spre sud pe dealul \xc3\xaemp\xc4\x83durit Ciolanu. Prin cele dou\xc4\x83 sate ale comunei trece \xc8\x99oseaua na\xc8\x9bional\xc4\x83 DN10, care leag\xc4\x83 Buz\xc4\x83ul de Bra\xc8\x99ov. Din aceasta, l\xc3\xa2ng\xc4\x83 Ciuta se ramific\xc4\x83 drumul jude\xc8\x9bean DJ203G care duce spre sud, peste dealul Ciolanu, c\xc4\x83tre comuna\xc2\xa0Tis\xc4\x83u din depresiunea Ni\xc8\x99cov, \xc8\x99i mai departe spre Merei \xc8\x99i sta\xc8\x9biunea S\xc4\x83rata-Monteoru, St\xc3\xa2lpu (unde se intersecteaz\xc4\x83 cu DN1B) \xc8\x99i Coste\xc8\x99ti (unde se termin\xc4\x83 \xc3\xaen DN2). Prin comun\xc4\x83 trece \xc8\x99i calea ferat\xc4\x83 Buz\xc4\x83u-Nehoia\xc8\x99u, pe care este deservit\xc4\x83 de halta M\xc4\x83gura.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei M\xc4\x83gura se ridic\xc4\x83 la 2.241 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.260\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (82,6%), cu o minoritate de romi (13,74%). Pentru 3,66% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (88,49%), dar exist\xc4\x83 \xc8\x99i minorit\xc4\x83\xc8\x9bi de evanghelici (3,61%) \xc8\x99i bapti\xc8\x99ti (2,5%). Pentru 4,02% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plaiul P\xc3\xa2rscov al jude\xc8\x9bului Buz\xc4\x83u \xc8\x99i era format\xc4\x83 din satele M\xc4\x83gura, Ciuta \xc8\x99i Unguriu, av\xc3\xa2nd \xc3\xaen total 2270 de locuitori. \xc3\x8en comun\xc4\x83 func\xc8\x9bionau o \xc8\x99coal\xc4\x83 cu 47 de elevi (dintre care 2 fete) \xc8\x99i 3 biserici (una \xc3\xaen fiecare sat). \xc3\x8en 1925, comuna avea aceea\xc8\x99i compozi\xc8\x9bie, se afla \xc3\xaen aceea\xc8\x99i plas\xc4\x83 \xc8\x99i avea 3028 de locuitori. \xc3\x8en 1931, satul Unguriu s-a desprins pentru prima oar\xc4\x83 \xc8\x99i a format o comun\xc4\x83 de sine st\xc4\x83t\xc4\x83toare._NEWLINE_\xc3\x8en 1950, comuna a fost inclus\xc4\x83 \xc3\xaen raionul Buz\xc4\x83u, din regiunea Buz\xc4\x83u \xc8\x99i apoi (dup\xc4\x83 1952) din regiunea Ploie\xc8\x99ti. \xc3\x8en 1968, a redevenit parte din jude\xc8\x9bul Buz\xc4\x83u, re\xc3\xaenfiin\xc8\x9bat; tot atunci, comuna Unguriu a fost desfiin\xc8\x9bat\xc4\x83 \xc8\x99i din nou inclus\xc4\x83 \xc3\xaen comuna M\xc4\x83gura. \xc3\x8en 2004, satul Unguriu s-a separat \xc3\xaempreun\xc4\x83 cu noul sat Ojasca \xc8\x99i a format comuna Unguriu._NEWLINE_\xc3\x8en comuna M\xc4\x83gura se afl\xc4\x83 o tab\xc4\x83r\xc4\x83 \xc8\x99colar\xc4\x83, tab\xc4\x83ra Poiana Pinului, care se afl\xc4\x83 lang\xc4\x83 m\xc4\x83n\xc4\x83stirea Ciolanu \xc8\x99i schitul Cet\xc4\x83\xc8\x9buia._NEWLINE_La M\xc4\x83gura s-a organizat, \xc3\xaen perioada 1970-1985 tab\xc4\x83ra de sculptur\xc4\x83 de la M\xc4\x83gura, un eveniment anual ce reunea studen\xc8\x9bi \xc8\x99i absolven\xc8\x9bi ai Academiei de Arte din Bucure\xc8\x99ti, precum \xc8\x99i elevi la liceele de arte; sculpturile realizate \xc3\xaen acea perioad\xc4\x83 pot fi v\xc4\x83zute pe paji\xc8\x99tile din preajma m\xc4\x83n\xc4\x83stirii Ciolanu.\n_START_SECTION_\nMonumente istorice\n_START_PARAGRAPH_\n\xc3\x8en comuna M\xc4\x83gura se afl\xc4\x83 biserica \xe2\x80\x9eIntrarea \xc3\xaen Biseric\xc4\x83 a Maicii Domnului\xe2\x80\x9d din satul Ciuta, monument de arhitectur\xc4\x83 de interes na\xc8\x9bional. Ansamblul cuprinde \xc8\x99i clopotni\xc8\x9ba \xc8\x99i dateaz\xc4\x83 de la 1762. \xc3\x8en rest, \xc3\xaen comuna M\xc4\x83gura se mai afl\xc4\x83 patru obiective incluse pe lista monumentelor istorice din jude\xc8\x9bul Buz\xc4\x83u ca monumente de interes local. Trei dintre ele sunt clasificate drept monumente de arhitectur\xc4\x83 \xc8\x99i unul ca monument memorial. Monumentele de arhitectur\xc4\x83 sunt fostul schit Nifon de l\xc3\xa2ng\xc4\x83 satul Ciuta, dat\xc3\xa2nd din secolul al XIX-lea \xc8\x99i cuprinz\xc3\xa2nd biserica \xe2\x80\x9eIzvorul T\xc4\x83m\xc4\x83duirii\xe2\x80\x9d, chiliile, turnul clopotni\xc8\x9b\xc4\x83 \xc8\x99i fosta \xc8\x99coal\xc4\x83 Dionisie Romano; casa Olimpia Cristocea (1923) din satul M\xc4\x83gura \xc8\x99i casa Melania Niculescu (1924) din acela\xc8\x99i sat. Monumentul memorial este monumentul \xe2\x80\x9eF\xc3\xa2nt\xc3\xa2na lui Mihai Viteazul\xe2\x80\x9d, ridicat \xc3\xaen 1975, de pe DN10, \xc3\xaen apropierea satului Ciuta.'